SL Uradni list Evropske unije L 16/38

SKLEP KOMISIJE

z dne 17. januarja 2014

o priglasitvi prehodnega nacionalnega načrta iz člena 32 Direktive 2010/75/EU Evropskega parlamenta in Sveta o industrijskih emisijah, ki ga je predložila Republika Slovenija

(notificirano pod dokumentarno številko C(2014) 60)

(Besedilo v slovenskem jeziku je edino verodostojno)

(2014/26/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2010/75/EU Evropskega parlamenta in Sveta z dne 24. novembra 2010 o industrijskih emisijah (celovito preprečevanje in nadzorovanje onesnaževanja) (1) in zlasti drugega pododstavka člena 32(5) Direktive,

ob upoštevanju naslednjega:

(1) V skladu s prvim pododstavkom člena 32(5) Direktive 2010/75/EU je Republika Slovenija Komisiji 14. decembra 2012 predložila svoj prehodni nacionalni načrt (PNN) (2).

(2) Komisija je v svoji oceni celovitosti tega PNN ugotovila, da metodologija za izračun prispevka k zgornjim mejam za kurilne naprave iz PNN, vključno z različnimi vrstami enot in/ali uporabo več goriv, ni bila pravilno uporabljena in da sta bili za eno napravo uporabljeni dve različni metodi za določitev njenega prispevka k zgornjim mejam za SO2. Komisija je ugotovila tudi, da so nekateri konverzijski količniki za izračun povprečne letne stopnje pretoka odpadnih plinov previsoki in da v PNN niso bili navedeni posebni ukrepi za zagotovitev, da bodo veljavne mejne vrednosti emisij izpolnjene od 1. julija 2020 naprej.

(3) Zato je Komisija v dopisu z dne 8. julija 2013 (3) slovenske organe pozvala, naj predložijo manjkajoče podatke in informacije ter izvedejo potrebne ponovne izračune.

(4) Republika Slovenija je v dopisu z dne 26. julija 2013 (4) Komisiji predložila dodatne informacije.

(5) Komisija je po nadaljnji oceni PNN in prejetih dodatnih informacijah Republiki Sloveniji dne 30. septembra 2013 poslala drugi dopis (5), v katerem je slovenske organe pozvala, naj popravijo mejno vrednost emisij za eno izmed naprav, predložijo podrobnejše informacije o konverzijskem količniku, uporabljenem za izračun količin odpadnih plinov, ter pojasnijo, katera metoda se bi uporabila za izračun prispevka k zgornjim mejam za SO2 za eno izmed naprav, ki uporablja domače trdno gorivo.

(6) Republika Slovenija je z dopisom z dne 7. oktobra 2013 (6) predložila zahtevane dodatne informacije v zvezi s popravkom mejne vrednosti emisij za eno izmed naprav, popravkom konverzijskih količnikov za biomaso za drugo napravo, obenem pa je potrdila uporabo minimalne stopnje razžveplanja za izračun prispevka k zgornjim mejam za SO2 za eno izmed naprav, kot je skladno z Izvedbenim sklepom Komisije 2012/115/EU (7).

(7) Komisija je PNN zato ocenila v skladu s členom 32(1), (3) in (4) Direktive 2010/75/EU ter Izvedbenim sklepom 2012/115/EU.

(8) Komisija je zlasti preučila skladnost in točnost podatkov, predpostavk in izračunov, uporabljenih za določanje prispevkov vsake kurilne naprave, zajete v PNN, k zgornjim mejam emisij iz PNN, ter analizirala, ali vsebuje naloge in z njimi povezane cilje, ukrepe in časovne okvire za doseganje teh ciljev ter mehanizem spremljanja za oceno skladnosti v prihodnje.

(9) Na podlagi predloženih dodatnih informacij je Komisija ugotovila, da so bile zgornje meje emisij za leti 2016 in 2019 izračunane z uporabo ustreznih podatkov in formul ter da so izračuni pravilni. Republika Slovenija je predložila dovolj informacij v zvezi z ukrepi, ki bodo uvedeni za dosego zgornjih mej emisij, in spremljanjem ter poročanjem Komisiji o izvajanju PNN.

(10) Komisija je zadovoljna, da so slovenski organi upoštevali določbe, navedene v členu 32(1), (3) in (4) Direktive 2010/75/EU in v Izvedbenem sklepu 2012/115/EU.

(11) Komisija meni, da izvajanje PNN ne bi smelo posegati v drugo veljavno nacionalno zakonodajo in zakonodajo Unije. Republika Slovenija bi zlasti morala pri določanju posameznih pogojev v dovoljenjih za kurilne naprave, zajete v PNN, zagotoviti, da ni ogrožena skladnost z zahtevami iz, med drugim, Direktive 2010/75/EU, Direktive 2008/50/ES Evropskega parlamenta in Sveta (8) ter Direktive 2001/81/ES Evropskega parlamenta in Sveta (9).

(12) Člen 32(6) Direktive 2010/75/EU zahteva, da Republika Slovenija Komisijo obvesti o kakršnih koli naknadnih spremembah PNN. Komisija bi morala oceniti, ali so te spremembe v skladu z določbami člena 32(1), (3) in (4) Direktive 2010/75/EU ter Izvedbenega sklepa 2012/115/EU –

SPREJELA NASLEDNJI SKLEP:

Člen 1

1. Na podlagi člena 32(1), (3) in (4) Direktive 2010/75/EU ter Izvedbenega sklepa 2012/115/EU ni nobenih ugovorov proti prehodnemu nacionalnemu načrtu, ki ga je Republika Slovenija priglasila Komisiji 14. decembra 2012 v skladu s členom 32(5) Direktive 2010/75/EU in kakor je bil spremenjen v skladu z dodatnimi informacijami, poslanimi 26. julija 2013 in 7. oktobra 2013 (10).

2. Seznam naprav, zajetih v prehodnem nacionalnem načrtu, onesnaževala, za katera so te naprave zajete, in veljavne zgornje meje emisij so določeni v Prilogi.

3. Republika Slovenija mora kljub temu, da njeni organi izvajajo prehodni nacionalni načrt, še vedno zagotavljati skladnost z določbami Direktive 2010/75/EU v zvezi z emisijami iz posameznih kurilnih naprav, ki so zajete v načrtu, in z drugimi ustreznimi akti okoljske zakonodaje Evropske unije.

Člen 2

Komisija oceni, ali bodo morebitne poznejše spremembe prehodnega nacionalnega načrta, ki jih bo priglasila Republika Slovenija, v skladu z določbami iz člena 32(1), (3) in (4) Direktive 2010/75/EU ter Izvedbenega sklepa 2012/115/EU.

Člen 3

Ta sklep je naslovljen na Republiko Slovenijo.

V Bruslju, 17. januarja 2014 Za Komisijo Janez POTOČNIK Član Komisije

(1) UL L 334, 17.12.2010, str. 17.

(2) Uradno obvestilo Republike Slovenije je bilo prejeto z dopisom z dne 14. decembra 2012 in je evidentirano pod številko Ares(2012)1498533.

(3) Ares(2013)2585617.

(4) Ares(2013)2843478.

(5) Ares(2013)3134404.

(6) Ares(2013)3206629.

(7) Izvedbeni sklep Komisije 2012/115/EU z dne 10. februarja 2012 o določitvi pravil glede prehodnih nacionalnih načrtov iz Direktive 2010/75/EU Evropskega parlamenta in Sveta o industrijskih emisijah (UL L 52, 24.2.2012, str. 12).

(8) Direktiva 2008/50/ES Evropskega parlamenta in Sveta z dne 21. maja 2008 o kakovosti zunanjega zraka in čistejšem zraku za Evropo (UL L 152, 11.6.2008, str. 1).

(9) Direktiva 2001/81/ES Evropskega parlamenta in Sveta z dne 23. oktobra 2001 o nacionalnih zgornjih mejah emisij za nekatera onesnaževala zraka (UL L 309, 27.11.2001, str. 22).

(10) Komisija je prečiščeno različico PNN evidentirala 5. novembra 2013 pod evidenčno številko Ares(2013)3409853.